Antoine Griezmann. Antoine Griezmann (; 1991-yil 21-martda Makonda tugʻilgan) – fransuz futbolchisi, hujumchisi va Atlético Madrid futbol klubi yarim himoyachisi. Fransiya terma jamoasining futbolchisi va vitse-sardori hisoblanadi. Futbolchi milliy terma jamoa tarkibida 2018-yilgi jahon chempioni va 2016-yilgi Yevropa chempionatining kumush medali sovrindori. EURO-2016 turnirining eng yaxshi futbolchisi sifatida tan olingan. Xalqaro faoliyati. Ispaniyadagi oʻyinlari tufayli Griezmann uzoq vaqt Fransiya yoshlar terma jamoasi murabbiylarining nazaridan chetda qolgan. 2010-yilning 23-fevralida u Ukrainaga qarshi ikkita oʻrtoqlik oʻyinida qatnashish uchun Fransiyaning 19 yoshgacha boʻlgan terma jamoasiga kiritilgan. U terma jamoaga faqat 2010-yilning fevralida chaqiruv olgan. Debyut muvaffaqiyatli oʻtgan: Ukraina bilan oʻyinda Antoine 88-daqiqada gʻalaba golini kiritgan. 2010-yil 7-iyunda Griezmann 19 yoshgacha boʻlgan oʻsmirlar oʻrtasidagi Yevropa chempionatida ishtirok etish uchun terma jamoaga taklif qilingan. Ushbu turnirda Antoine ikkita gol urgan. Fransiya esa finalda Ispaniya terma jamoasini 2:1 hisobida magʻlub etib, oʻz ona zaminida chempion boʻlgan. Antoine Fransiyaning asosiy terma jamoasi safida ilk bor 2014-yilning 5-mart kuni Niderlandiya terma jamoasiga qarshi oʻynagan. Asosiy tarkibda maydonga tushgan futbolchi oʻyinning 68-daqiqasida zaxiraga olingan. 2014-yil 1-may kuni Paragvay terma jamoasiga qarshi oʻrtoqlik oʻyinida u terma jamoadagi birinchi golini kiritgan. Yamayka terma jamoasiga qarshi kechgan 8:0 hisobidagi bahsda u dubl qayd etgan. 2014-yilgi jahon chempionatida u 5 ta oʻyin oʻtkazgan. Nigeriya terma jamoasi bilan oʻyinda 1/8 finalda bitta gol urgan. Oʻyinning 90-daqiqasida burchak toʻpidan soʻng toʻpni Karim Benzema qabul qilib olgan va Griezmannga uzoqdan uzatma bergan hamda shu tariqa futbolchi raqib darvozasini ishgʻol etgan. Chorak finalda Fransiya terma jamoasi Germaniyaga 0:1 hisobida imkoniyatni boy bergan. 2016-yilgi Yevropa chempionatida milliy terma jamoada oʻynab, turnirning eng yaxshi futbolchisi va toʻpurari boʻlgan. Bir turnirda oltita gol urgan Griezmann bu koʻrsatkich boʻyicha Mishel Platinidan keyin ikkinchi oʻrinni egallagan. 2018-yilgi jahon chempionatida Griezmann Fransiya terma jamoasining tayanch oʻyinchisi boʻlib, yakunda turnir gʻolibiga aylangandi. U jamoaning barcha oʻyinlarida qatnashib, toʻrtta gol urgan, shu jumladan Xorvatiya terma jamoasi bilan final oʻyinida. Turnir yakunida Griezmann „Bronza toʻp“ni qabul qilib olgan. 2022-yil 9-noyabr kuni u Fransiya terma jamoasining Qatarda boʻlib oʻtadigan JCh-2022 oʻyinlarida ishtirok etish uchun rasmiy tarkibiga kiritilgan.